Sidst Elisa Gronemann forsøgte at blive steriliseret, blev hun sendt hjem med en pjece og beskeden om, at hun måske ville fortryde beslutningen.

Elisa Gronemann har aldrig været skruk.

Som barn forstod hun aldrig, hvorfor de andre børn legede ”Far, mor og børn”. Og hun forstod heller ikke sine gymnasieveninder, når de fantaserede om at få børn med en flot fyr.

- Følelsen er lige præcis den omvendte af de kvinder, der har moderfølelsen i sig. Jeg kan mærke, at den har jeg bare ikke, siger hun torsdag i Go’ aften Danmark.

- Et barn er noget, man skal ofre sig 100 procent for. Og det er ikke et offer, jeg er villig til at give.

Lægen modarbejdede sterilisation

Derfor besluttede Elisa Gronemann for flere år siden at eliminere muligheden for at få børn. Hun ville steriliseres – og det ønske har hun nu forsøgt at få opfyldt to gange.

Først som 18-årig hvor hun blev mødt af en besked om, at det først kunne ske lovligt, når hun var fyldt 25. Og igen syv år senere hvor hun mødte en læge, der forsøgte at give hende andre tanker.

Jeg ser ingen grund til at gå de næste 30 år og tage hormoner for at holde noget nede, som jeg i princippet kunne få ordnet på et kvarter Elisa Gronemann, studerende

- I stedet for at informere mig om hvordan og hvorledes, begyndte hun at forklare mig, hvordan jeg ville fortryde sterilisationen, siger Elisa Gronemann, der i dag er 27 år.

Med sig hjem fik hun en pjece og en invitation til samtaler, hvor lægen skulle vurdere hendes psykiske tilstand.

- Lægen skulle egentlig være objektiv, men i stedet valgte hun at være rigtig subjektiv. Ønsket om børn var kommet til hende sent, og hun sagde, at jeg måske skulle give det ti år mere, forklarer Elisa.

Elisa Gronemanns forlovede har en søn fra et tidligere forhold. Parret er enige om, at de aldrig skal have børn sammen. Foto: TV 2

Men hun er ikke i tvivl og vil derfor gerne befri sig selv fra at tage p-piller.

- Jeg ser ingen grund til at gå de næste 30 år og tage hormoner for at holde noget nede, som jeg i princippet kunne få ordnet på et kvarter på sygehuset.

Nogle må stå frem

Og for Elisa Gronemann er lægens reaktion ganske symptomatisk for de andre reaktioner, hun har oplevet gennem tiden.

Mange mener, hun er for ung til at træffe så definitivt et valg. Andre synes, det er synd for hende. Og så er der dem, der tænker, at holdningen blot skyldes det faktum, at Elisa endnu ikke har fundet den rigtige mand at få børn med. Men ingen af delene er tilfældet.

- Som kvinde kan man ikke rigtig tillade sig at sige, at man ikke har ikke lyst til at få børn. Det er et form for tabu, fortæller hun.

Det er hun blevet klar over efter at have mødt mange ligesindede i grupper på Facebook, som ikke bryder sig om at tale højt om deres valg.

Og selvom Elisa Gronemann heller ikke er meget for det grundet omverdens manglende forståelse, valgte hun alligevel at stå frem med sine tanker i webmediet Format.

- Nogle af os bliver jo nødt til at stå frem og sige, at det er helt okay at have det sådan, siger hun.